Komission tiedonanto luonnoksesta komission direktiiviksi jäsenvaltioiden ja julkisten yritysten välisten taloudellisten suhteiden avoimuudesta annetun komission direktiivin 80/723/ETY muuttamisesta

(1999/C 377/02)

Komissio on hyväksynyt luonnoksen direktiiviksi jäsenvaltioiden ja julkisten yritysten välisten taloudellisten suhteiden avoimuudesta annetun komission direktiivin 80/723/ETY muuttamisesta.

Komissio aikoo antaa tämän direktiivin saatuaan huomautukset kaikilta niiltä, joiden etua asia koskee.

Komissio kehottaa niitä, joiden etua asia koskee, esittämään mahdolliset huomautuksensa jäljempänä julkaistusta direktiiviluonnoksesta.

Huomautusten on oltava perillä komissiossa viimeistään kahden kuukauden kuluessa tästä julkaisupäivämäärästä. Huomautukset voi lähettää komissiolle seuraavaan osoitteeseen: Euroopan komissio

Kilpailun pääosasto

Linja H, Yksikkö 3

Rue de la Loi/Wetstraat 200 B - 1049 Bruxelles/Brussel Fax (32-2) 296 95 80

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen ja erityisesti sen 86 artiklan 3 kohdan,

sekä katsoo, että

1) komission direktiivissä 80/723/ETY(1), sellaisena kuin se on viimeksi muutettuna direktiivillä 93/84/ETY(2), jäsenvaltiot velvoitetaan varmistamaan julkisten viranomaisten ja julkisten yritysten välisten taloudellisten suhteiden avoimuus; direktiivissä 80/723/ETY vaaditaan, että jäsenvaltiot säilyttävät tietyt taloudelliset tiedot ja toimittavat ne komissiolle tämän pyynnöstä sekä toimittavat muut tiedot vuosikertomusten muodossa,

2) useat talouden alat, joille aiemmin oli luonteenomaista kansallisten, alueellisten tai paikallisten monopolien olemassaolo, on avattu tai niitä ollaan avaamassa osittain taikka kokonaan kilpailulle perustamissopimuksen nojalla tai jäsenvaltioiden ja yhteisön antamien sääntöjen nojalla; tämän prosessin aikana on osoittautunut tärkeäksi varmistaa, että perustamissopimukseen sisältyviä kilpailusääntöjä sovelletaan näillä aloilla tasapuolisesti ja tehokkaasti, ja erityisesti on varmistettava se, että markkinoilla ei esiinny perustamissopimuksen 82 artiklassa tarkoitettua määräävän aseman väärinkäyttöä, ja että perustamissopimuksen 87 artiklassa tarkoitettua valtiontukea ei myönnetä jollei se sovellu yhteismarkkinoille, sanotun kuitenkaan rajoittamatta perustamissopimuksen 86 artiklan 2 kohdan mahdollista soveltamista,

3) jäsenvaltiot myöntävät usein joillekin yrityksille erityisoikeuksia tai yksinoikeuksia näillä aloilla tai suorittavat maksuja tai muita korvauksia yrityksille, joille on uskottu yleisiin taloudellisiin tarkoituksiin liittyvien palveluiden tuottaminen; nämä yritykset kilpailevat usein myös muiden yritysten kanssa,

4) perustamissopimuksen 86 artiklan 1 kohdassa määrätään, että jäsenvaltiot eivät toteuta eivätkä pidä voimassa mitään toimenpidettä, joka koskee julkisia yrityksiä taikka yrityksiä, joille jäsenvaltiot myöntävät erityisoikeuksia tai yksinoikeuksia, ja joka on ristiriidassa perustamissopimuksen määräysten kanssa; perustamissopimuksen 86 artiklan 2 kohtaa sovelletaan yrityksiin, jotka tuottavat yleisiin taloudellisiin tarkoituksiin liittyviä palveluja; perustamissopimuksen 86 artiklan 3 kohdassa määrätään, että komissio valvoo, että 86 artiklan määräyksiä noudatetaan, ja antaa, jos se on tarpeen, jäsenvaltioille osoitetut aiheelliset direktiivit tai tekee niille osoitetut aiheelliset päätökset; perustamissopimuksen 86 artiklan määräysten noudattamisen varmistamiseksi komissiolla on oltava tarpeelliset tiedot; tämän vuoksi on määriteltävä avoimuuden saavuttamisen edellytykset,

5) erityisoikeuksia tai yksinoikeuksia saaneiden taikka yleisiin taloudellisiin tarkoituksiin liittyviä palveluita tuottavien julkisten ja yksityisten yritysten monimuotoisuuteen liittyvät ongelmat, yksittäisen yrityksen mahdollisesti harjoittamien toimintojen määrä ja jäsenvaltioiden eriasteinen markkinoiden vapauttaminen ovat omiaan estämään kilpailusääntöjen ja erityisesti perustamissopimuksen 86 artiklan soveltamisen; tämän vuoksi jäsenvaltioiden ja komission on saatava yksityiskohtaisia tietoja näiden yritysten sisäisestä rakenteesta ja erityisesti eritellyt ja luotettavat kirjanpitotiedot saman yrityksen eri toiminnoista sellaisina kuin nämä tiedot olisi esitettävä, jos toimintojen suorittajina olisivat erilliset yritykset; näitä tietoja ei ole aina saatavilla tai ne eivät aina ole riittävän yksityiskohtaisia tai luotettavia,

6) kirjanpidosta olisi ilmettävä eri toiminnot, kunkin toiminnon aiheuttamat tulot ja menot, tulojen ja menojen kohdistamisessa käytetyt menetelmät ja yksittäisten toimintojen tuottamien nettotulojen käyttö; erillisen kirjanpidon tulisi olla saatavilla niistä tuotteista tai palveluista, joille jäsenvaltio on myöntänyt erityisoikeuksia tai yksinoikeuksia tai joiden osalta yritykselle on uskottu yleisiin taloudellisiin tarkoituksiin liittyvien palvelujen tuottaminen, sekä toisaalta jokaisesta muusta yrityksen tuottamasta tuotteesta tai palvelusta,

7) kilpailusääntöjen tasapuolinen ja tehokas soveltaminen näihin yrityksiin voidaan parhaiten varmistaa siten, että jäsenvaltiot velvoitetaan varmistamaan, että kyseiset yritykset pitävät erillistä kirjanpitoa; komissio on hyväksynyt tiedonannon yleishyödylliset palvelut Euroopassa(3), jossa painotetaan näiden palvelujen merkitystä; on otettava huomioon näiden mahdollisesti yleishyödyllisiin palveluihin liittyvien alojen merkitys, kyseisten yritysten mahdollinen vahva markkina-asema ja vapautumassa olevien alojen käynnistymässä olevan kilpailun haavoittuvuus; suhteellisuusperiaatteen mukaisesti on tarpeen ja asianmukaista tärkeimmän tavoitteen avoimuuden toteuttamiseksi säätää erillisestä kirjanpidosta; tämä direktiivi rajoittuu siihen, mikä on tarpeen tavoitteiden toteuttamiseksi perustamissopimuksen 5 artiklan kolmannen kohdan mukaisesti,

8) eräillä aloilla yhteisössä hyväksytyt säännökset edellyttävät jäsenvaltioilta ja tietyiltä yrityksiltä erillistä kirjanpitoa; on tarpeen varmistaa kaiken taloudellisen toiminnan yhdenvertainen kohtelu kaikkialla yhteisössä ja ulottaa velvollisuus pitää erillistä kirjanpitoa kaikkiin vastaaviin tilanteisiin; tällä direktiivillä ei muuteta yhteisön muissa säännöksissä olevia samaa tarkoitusta varten vahvistettuja erityissääntöjä eikä tätä direktiiviä sovelleta sellaisten yritysten toimintoihin, joihin sovelletaan yhteisön muita säännöksiä,

9) tällä kertaa ei ole tarpeen velvoittaa koko nettoliikevaihdoltaan alle 40 miljoonaa euroa olevia yrityksiä pitämään erillistä kirjanpitoa, koska niillä on rajoitettu mahdollinen vaikutus kilpailuun; koska mahdollinen vaikutus jäsenvaltioiden väliseen kauppaan on rajoitettu, ei ole toistaiseksi tarpeen edellyttää erillisen kirjanpidon pitämistä tiettyihin luokkiin kuuluvien palvelujen suorituksista; tämän direktiivin soveltamisen ei tulisi vaikuttaa muihin sääntöihin, jotka koskevat jäsenvaltioiden tiedonantovelvollisuutta komissiolle,

10) tällä kertaa ei liene tarpeen velvoittaa yritystä pitämään erillistä kirjanpitoa, jos yritykselle on myönnetty erityisoikeuksia tai yksinoikeuksia avointa ja syrjimätöntä menettelyä soveltaen, tai jos yleisiin taloudellisiin tarkoituksiin liittyvistä palveluista maksettava korvaus on määritetty avointa ja syrjimätöntä menettelyä soveltaen,

11) perustamissopimuksen 295 artiklassa määrätään, että perustamissopimuksella ei puututa jäsenvaltioiden omistusoikeusjärjestelmiin; kilpailusääntöjä sovellettaessa ei yksityisiä ja julkisia yrityksiä saa asiattomasti syrjiä; tätä direktiiviä sovelletaan sekä yksityisiin että julkisiin yrityksiin,

12) jäsenvaltioiden hallintoalueiden rakenteet poikkeavat toisistaan; tätä direktiiviä olisi sovellettava jäsenvaltioiden kaikkiin julkisiin viranomaisiin, ja

13) tämän vuoksi olisi direktiiviä 80/723/ETY muutettava,

ON ANTANUT TÄMÄN DIREKTIIVIN:

1 artikla

Muutetaan direktiivi 80/723/ETY seuraavasti:

1) Korvataan nimi seuraavasti:

"Komission direktiivi 80/723/ETY, annettu 25 päivänä kesäkuuta 1980, jäsenvaltioiden ja julkisten yritysten välisten taloudellisten suhteiden avoimuudesta sekä tiettyjen yritysten taloudellisen toiminnan avoimuudesta"

2) Korvataan 1 ja 2 artikla seuraavasti:

" 1 artikla

1. Jäsenvaltioiden on varmistettava, että julkisten viranomaisten ja julkisten yritysten väliset taloudelliset suhteet ovat avoimia tässä direktiivissä säädetyllä tavalla siten, että seuraavat seikat käyvät selkeästi ilmi:

a) julkisten viranomaisten kyseisille julkisille yrityksille suoraan myöntämät julkiset varat;

b) julkiset varat, jotka julkiset viranomaiset myöntävät julkisten yritysten tai rahoituslaitosten välityksellä;

c) kyseisten julkisten varojen tosiasiallinen käyttötarkoitus.

2. Jäsenvaltioiden on varmistettava, että niiden yritysten, jotka ovat velvollisia pitämään erillistä kirjanpitoa, taloudellinen rakenne ja organisaatiorakenne ovat avoimia tässä direktiivissä säädetyllä tavalla siten, että seuraavat seikat selkeästi ilmenevät:

a) eri toiminnoista syntyvät tulot ja menot;

b) yksityiskohtaiset tiedot menetelmistä, joilla tulot ja menot kohdistetaan eri toiminnoille;

c) eri toimintojen tuottamien nettotulojen käyttö.

2 artikla

1. Tässä direktiivissä tarkoitetaan:

a) 'julkisilla viranomaisilla' kaikkia julkisia viranomaisia, mukaan lukien valtio, alueelliset ja paikalliset julkisyhteisöt sekä kaikki muut hallintoalueiden julkisyhteisöt;

b) 'julkisilla yrityksillä' kaikkia yrityksiä, joiden suhteen julkiset viranomaiset käyttävät suoraan tai välillisesti määräysvaltaa omistuksen, rahoitukseen osallistumisen tai yrityksen sääntöjen perusteella;

c) 'valmistusalalla toimivalla julkisella yrityksellä' kaikkia yrityksiä, joiden pääasiallinen toimiala, joka vastaa vähintään 50 prosenttia koko vuoden liikevaihdosta, kuuluu valmistusalaan. Kyse on yrityksistä, joiden toiminta kuuluu NACE-luokituksen (Rev. 1) pääluokkaan D - teollisuus (joka sisältää välitasot DA-DN)(4);

d) 'yrityksellä, joka on velvollinen pitämään erillistä kirjanpitoa' kaikkia yrityksiä, joille jäsenvaltio on myöntänyt perustamissopimuksen 86 artiklan 1 kohdan mukaisia erityisoikeuksia tai yksinoikeuksia, tai joille on uskottu perustamissopimuksen 86 artiklan 2 kohdan mukaisten yleisiin taloudellisiin tarkoituksiin liittyvien palvelujen tuottaminen, ja joille on myönnetty kyseistä palvelua varten jossain muodossa valtiontukea, joka voi olla muun muassa avustus, tuki tai korvaus;

e) 'eri toiminnoilla' toisaalta tuotteita tai palveluja, joiden osalta yritykselle on myönnetty erityisoikeuksia tai yksinoikeuksia, taikka yleisiin taloudellisiin tarkoituksiin liittyviä palveluja, jotka on uskottu yritykselle, ja toisaalta kaikkia muita yrityksen tuottamia tuotteita ja palveluja;

f) 'erityisoikeuksilla' oikeuksia, joita jäsenvaltiot myöntävät rajoitetulle määrälle yrityksiä tietyllä maantieteellisellä alueella laein, asetuksin ja hallinnollisin määräyksin, joilla

- rajoitetaan näiden yritysten määrä kahteen tai useampaan,

- oikeudet myönnetään usealle keskenään kilpailevalle yritykselle, tai

- yritykselle tai yrityksille annetaan lainsäädännössä tai muussa sääntelyssä etuja, jotka vaikuttavat merkittävästi muiden yritysten mahdollisuuksiin harjoittaa samaa toimintaa samalla maantieteellisellä alueella olennaisilta osin samanlaisten olosuhteiden vallitessa.

2. Julkisten viranomaisten oletetaan käyttävän määräysvaltaa yrityksen suhteen, jos niillä on suoraan tai välillisesti:

a) enemmistö yrityksen merkitystä pääomasta; tai

b) valvonnassaan yrityksen osakkeiden äänimäärän enemmistö; taikka

c) mahdollisuus asettaa enemmän kuin puolet yrityksen hallinto-, johto- tai valvontaelimen jäsenistä."

3) Korvataan 3 artiklassa ilmaisu "1 artiklassa" ilmaisulla "1 artiklan 1 kohdassa".

4) Lisätään 3 a artikla seuraavasti:

" 3 a artikla

1. Tämän direktiivin 1 artiklan 2 kohdassa tarkoitetun avoimuuden varmistamiseksi jäsenvaltioiden on toteutettava tarpeelliset toimenpiteet sen varmistamiseksi, että yrityksillä, jotka ovat velvollisia pitämään erillistä kirjanpitoa

a) on erillinen juokseva kirjanpito eri toiminnoista;

b) on siinä asianmukaisesti kaikki tulot ja menot soveltaen johdonmukaisesti objektiivisesti perusteltuja kustannuslaskennan periaatteita;

c) on selkeät tiedot erillisen kirjanpidon perustana olevista kustannuslaskennan periaatteista.

2. Edellä 1 kohtaa sovelletaan ainoastaan toimintoihin, joihin ei sovelleta Euroopan yhteisössä annettuja erityisiä säännöksiä, eikä tämä säännös vaikuta jäsenvaltioiden tai yritysten velvoitteisiin, jotka perustuvat EY:n perustamissopimukseen tai edellä mainittuihin erityisiin säännöksiin."

5) Korvataan 4 ja 5 artikla seuraavasti:

" 4 artikla

1. Tämä direktiivi ei koske 1 artiklan 1 kohdassa mainitun avoimuuden osalta taloudellisia suhteita, joita julkisilla viranomaisilla on:

a) julkisiin yrityksiin sellaisten palvelujen osalta, joiden tarjoaminen ei ole omiaan vaikuttamaan mainittavasti jäsenvaltioiden väliseen kauppaan;

b) keskuspankkeihin;

c) julkisiin luottolaitoksiin sellaisten julkisia varoja koskevien talletusten osalta, joita julkiset viranomaiset tekevät tavanomaisilla kaupallisilla ehdoilla;

d) julkisiin yrityksiin, joiden koko nettoliikevaihto kahdelta 1 artiklan 1 kohdassa tarkoitettujen varojen myöntämistä tai käyttöä viimeksi edeltäneeltä tilikaudelta on ollut vähemmän kuin 40 miljoonaa euroa. Julkisten luottolaitosten osalta vastaavana raja-arvona on kuitenkin taseen 800 miljoonan euron loppusumma.

2. Tätä direktiiviä ei 1 artiklan 2 kohdassa mainitun avoimuuden osalta sovelleta

a) yritysten niihin palveluihin, joiden suorittaminen ei todennäköisesti vaikuta merkittävästi jäsenvaltioiden väliseen kauppaan;

b) yrityksiin, joiden koko nettoliikevaihto on alle 40 miljoonaa euroa;

c) yrityksiin, joille on myönnetty avointa ja syrjimätöntä menettelyä noudattaen perustamissopimuksen 86 artiklan 1 kohdan mukaisia erityisoikeuksia tai yksinoikeuksia, tai joille on uskottu perustamissopimuksen 86 artiklan 2 kohdan mukaisten yleisiin taloudellisiin tarkoituksiin liittyvien palvelujen tuottaminen tietyksi ajaksi.

5 artikla

1. Jäsenvaltioiden on toteutettava tarpeelliset toimenpiteet sen varmistamiseksi, että 1 artiklan 1 kohdassa tarkoitettuja taloudellisia suhteita koskevat tiedot ovat komission saatavilla viiden vuoden ajan sen tilikauden päättymisestä, jonka kuluessa julkiset varat myönnettiin kyseisille julkisille yrityksille. Jos samoja varoja käytetään myöhempinä tilikausina, viiden vuoden määräaika lasketaan kuitenkin mainitun tilikauden päättymisestä.

2. Jäsenvaltioiden on varmistettava, että 1 artiklan 2 kohdassa tarkoitetut yritysten taloudellista rakennetta ja organisaatiorakennetta koskevat tiedot ovat komission saatavilla viiden vuoden ajan sen tilikauden päättymisestä, johon tiedot liittyvät.

3. Jäsenvaltioiden on annettava komissiolle sen pyynnöstä 1 ja 2 kohdassa tarkoitetut tiedot, jos se pitää sitä tarpeellisena, sekä tarpeelliset taustatiedot erityisesti menettelyn tavoitteista."

6) Korvataan 5 a artiklan 3 kohdassa ilmaisu "ECUa" ilmaisulla "euroa".

7) Korvataan 6 artiklan 1 kohdassa ilmaisu "5 artiklan 2 kohdan" ilmaisulla "5 artiklan 3 kohdan".

2 artikla

Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 30 päivänä joulukuuta 2000. Niiden on ilmoitettava tästä komissiolle viipymättä.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

3 artikla

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

4 artikla

Tämä direktiivi on osoitettu kaikille jäsenvaltioille.

(1) EYVL L 195, 29.7.1999, s. 35.

(2) EYVL L 254, 12.10.1993, s. 16.

(3) EYVL C 281, 26.9.1996, s. 3.

(4) EYVL L 83, 3.4.1993, s. 1.